সামাজিক কাজের স্বীকৃতি পেলেন কলকাতার মেয়র শোভন চট্টোপাধ্যায়। আমেরিকার ডেলওয়্যারের এক বিশ্ববিদ্যালয়ের তরফ থেকে সাম্মানিক ডক্টরেট ডিগ্রি দেওয়া হল শোভনকে।
রাজারহাটে জিআইএস ইঞ্জিনিয়ারিং কলেজের ক্যাম্পাসে একটি অনুষ্ঠানে মেয়রকে এই সাম্মানিক ডিগ্রি দেওয়া হয় সমাজসেবার জন্য। ওই বিশ্ববিদ্যালয়ের দক্ষিণ কোরিয়ার প্রতিনিধিরা উপস্থিত ছিলেন অনুষ্ঠানে।
দেখে নিন সেই অনুষ্ঠানের ভিডিও:—
 

এই সম্মান পেয়ে আপ্লুত মেয়র স্মরণ করলেন তাঁর নেত্রী মমতা বন্দ্যোপাধ্যায়কেই। অনুষ্ঠানের পরে সাংবাদিকদের প্রশ্নের উত্তরে শোভন বলেন, ‘‘৩৩ বছর আগে আমি গ্র্যাজুয়েট হওয়ার পর যখন মমতাদি কলকাতা পৌরসভার নির্বাচনে নিয়ে এসেছিলেন তখন কেউ বিশ্বাস করতে চাননি। যখন মেয়রের দায়িত্ব দিয়েছিলেন, তখনও কেউ বিশ্বাস করতে চাননি। এত বড় দায়িত্ব পালন করার চেষ্টা করেছি। যখন মন্ত্রিসভায় নিয়ে এলেন, সেদিনও মনে হয়েছিল আমাকে চেষ্টা করতে হবে।’’
একই সঙ্গে তিনি যোগ করেন, ‘‘যা কাজ আমি শিখেছি তা মমতাদির কাছেই।’’
কয়েকদিন আগেই মুখ্যমন্ত্রী মমতা বন্দ্যোপাধ্যায়কে সাম্মানিক ডিলিট দিয়েছে কলকাতা বিশ্ববিদ্যালয়। তা নিয়ে অনেক বিতর্কও হয়েছিল। 
নীচের ভিডিওটিতে শুনে নিন কী বললেন মেয়র শোভন চট্টোপাধ্যায়